ЗэчиифIэхэм папщIэ
КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм къызэригъэпэща «Динымрэ зэгурыIуэныгъэмрэ» республикэ зэпеуэм ныбжьыщIэ куэд хэтащ.
Абы щагъэлъэгъуащ школакIуэхэм я Iэдакъэм къыщIэкIа сурэт зэмылIэужьыгъуэхэр, социальнэ проектхэр, художественнэ тхыгъэхэр, уэрэдхэр. Дэтхэнэ лэжьыгъэри теухуат диным, лъэпкъхэм яку дэлъ зэгурыIуэныгъэм, ныбжьэгъугъэм. ШколакIуэхэм ягъэлъэгъуа сурэтхэм къыхуеджэныгъэ гъэщIэгъуэнхэр тетхат: «Дызэмыщхьми, ди хуитыныгъэр зыщ», «Дызэгъусэмэ, дытыншынущ», «Ди къэкIуэнур дызэрызэгурыIуэфым елъытащ», «Мамырыгъэр къызыдэкIуэр зэкъуэтыныгъэрщ», «Ныбжьэгъугъэм и диныр гуапагъэрщ».
Зэпеуэм и кIэух зэIущIэр щекIуэкIащ Налшык къалэ дэт «Къурш псынэ» зыгъэпсэхупIэм. Абы къекIуэлIащ зи лэжьыгъэхэр нэхъыфIхэм хабжа ныбжьыщIэ 40-м щIигъу.
ЕхъулIэныгъэ зыIэрызыгъэхьахэм щIыхь тхылъхэмрэ саугъэтхэмрэ яритащ КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин. Министрым къыхигъэщащ зэпеуэм щагъэлъэгъуа лэжьыгъэхэмкIэ ныбжьыщIэхэм гупсысэ куу, хьэл-щэн дахэ къызэрагъэлъэгъуар, дэтхэнэ IэдакъэщIэкIми щIэщыгъуагъ зэрыхэплъагъуэр.
— Лэжьыгъэхэм яхэтщ цIыху нэхъыбэ, псом хуэмыдэу щIалэгъуалэр, зыщыгъэгъуэзэн хуейхэр. Апхуэдэу щыхъукIэ, ахэр республикэм къыщыдэкI газетхэм къытедзапхъэщ. НыбжьыщIэ зэчиифIэхэр гъэгушхуэн хуейщ, — жиIащ абы.
«Литературэ тхыгъэ» унэтIыныгъэм япэ увыпIэр къыщихьащ Шэджэм етIуанэ къуажэм дэт курыт школ №2-м и 11-нэ классым щеджэ Къарэ Алинэ. Я лэжьыгъэхэм щIэщыгъуагъ зэрыхалъэгъуам папщIэ щIыхь тхылъ а Iыхьэм щыхуагъэфэщащ Налшык щыщ Вишняков Артем, Тэрч къикIа Амырхъан Iэсият, Дзэлыкъуэдэс щыпсэу Лу Къантемыр сымэ.
«Плакат» унэтIыныгъэм пашэ щыхъуащ Налшык дэт курыт школ №30-м и 10-нэ классым щеджэ Ахмедовэ Малика. Лэжьыгъэм къыщигъэлъэгъуа щIэщыгъуагъым папщIэ бахъсэндэс Абазэ Лянэ щIыхь тхылъ иратащ.
«Социальнэ плакат» лIэужьыгъуэм щызэпеуахэм Урыху дэт школ №2-м и 10-нэ классым щIэс Срыкъуэ Iэдэм къытекIуэн къахэкIакъым.
Зэпеуэм хэта еджакIуэ нэхъыщIэ дыдэри гулъытэншэ хъуакъым — илъэсипщIым ит прохладнэдэс ТекIужь Артур саугъэт щхьэхуэ хуагъэфэщащ.
Пшыхьыр ягъэдэхащ «Нартшыр» уэрэджыIакIуэ гупым.
Мырзэкъан Дисэ.
